לוח השנה שלנו מורכב מ-12 חודשים - זהו הזמן שבו כדור-הארץ מקיף את השמש וחוזר לנקודת ההתחלה. יש 365 ימים בשנה, והם נחלקים לארבע עונות שונות זו מזו ומשלימות זו את זו: החורף והקיץ, האביב והסתיו. כל עונה מיוחדת במזג-אוויר שונה, בשינויים במצב החי והצומח, ובשירים המיוחדים רק לה. כל עונה ומצב הרוח שהיא משרה עלינו. בישראל, עונות המעבר - סתיו ואביב - הן קצרות ומאופיינות בחילופי מזג-אוויר מפתיעים.
החורף הוא העונה הקרה ביותר והגשומה ביותר בשנה. מדי שנה אנו מחכים ומקווים לעונה ברוכת גשמים, ומתגעגעים לשמיכה החמה, למגפיים, למטרייה ולמעיל החם. "גשם, גשם, בוא!", שרה להקת הנח"ל במילותיה של תרצה אתר ובלחן של אלונה טוראל.
שלג יורד בירושלים ובפסגות ההרים. בנחלים, אפילו בוואדיות (נחלי האכזב) זורמים מים רבים. הנוף מתחלף מאפור יבש לירוק עז. הפרדסים הירוקים משובצים פתאום בצבע הכתום של התפוזים והקלמנטינות, ובצבע הצהוב בוהק של האשכוליות והלימונים.
הימים קצרים עתה והלילות מתארכים. אבל עדיין יש לנו גם ימים בהירים וחמימים, לא כמו בארצות הצפון, ששם השמש אינה זורחת כמעט בכל חודשי החורף.